               EUROPSKA KOMISIJA
            Bruxelles, 24.6.2019.
            COM(2019) 296 final/2 – DOWNGRADED on 16.7.2019
            2019/0141(NLE)
            Prijedlog
            ODLUKE VIJEĆA
            o potpisivanju, u ime Europske unije, Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Europska unija otvorila je na temelju Uredbe Vijeća (EZ) br. 617/2009 godišnju carinsku kvotu
                     1
                   za visokokvalitetnu govedinu u skladu s Memorandumom o razumijevanju između Europske komisije i Sjedinjenih Američkih Država i njegovom revidiranom verzijom, odnosno Revidiranim memorandumom o razumijevanju sa Sjedinjenim Američkim Državama u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije od 21. listopada 2013.
                     2
                   Unija i Sjedinjene Američke Države obavijestile su 14. travnja 2014. Tijelo za rješavanje sporova WTO-a o Revidiranom memorandumu o razumijevanju, u kojem je utvrđen plan za rješavanje spora u okviru WTO-a u predmetu EZ – Mjere u vezi s mesom i mesnim proizvodima (hormoni) (DS26) („EZ – hormoni”).

                  U prosincu 2016. Sjedinjene Američke Države poduzele su mjere za ponovno uvođenje povećanih carina za određene proizvode iz EU-a u vezi sa sporom u predmetu DS26. Postupak ponovnog uvođenja carina pokrenut je na zahtjev američke industrije govedine, koja je izrazila zabrinutost zbog provedbe carinske kvote.

                  Kako bi se izbjeglo ponovno uvođenje povećanih carina za određene proizvode iz EU-a, Europska unija i Sjedinjene Američke Države provele su savjetovanja o funkcioniranja Revidiranog memoranduma o razumijevanju na temelju njegova članka IV. stavka 1. točke (b), pri čemu su Sjedinjene Američke Države zatražile da im se dodijeli udio u carinskoj kvoti otvorenoj u skladu s Revidiranim memorandumom o razumijevanju.

                  U interesu je Unije dodijeliti udio u carinskoj kvoti Sjedinjenim Američkim Državama kako bi obje stranke u konačnici mogle postići sporazumno rješenje spora u okviru WTO-a u predmetu DS26, o kojem će obavijestiti Tijelo za rješavanje sporova WTO-a.

                  Vijeće je 19. listopada 2018. ovlastilo Komisiju za otvaranje pregovora u ime Unije sa Sjedinjenim Američkim Državama o funkcioniranju carinske kvote radi dodjele udjela u carinskoj kvoti Sjedinjenim Američkim Državama i konačnog rješavanja spora u okviru WTO-a u predmetu DS26. Pregovori su uspješno završeni.

                  Osim toga, Vijeće je ovlastilo Komisiju da, u mjeri u kojoj je to potrebno i u skladu s primjenjivim pravilima WTO-a, s drugim bitnim zemljama dobavljačima na koje se carinska kvota odnosi postigne sporazum o raspodjeli te kvote po zemljama. Naime, radi usklađivanja s člankom XIII. stavkom 2. GATT-a pri raspodjeli carinske kvote među zemljama dobavljačima stranka koja raspodjeljuje carinsku kvotu trebala bi nastojati sa svim bitnim dobavljačima postići sporazum o dodjeli udjela u carinskoj kvoti. Kako bi raspodjela carinske kvote po zemljama bila u skladu s obvezama EU-a u okviru WTO-a, EU mora postići sporazum s drugim bitnim dobavljačima na koje se carinska kvota odnosi (Australija, Urugvaj i Argentina). Stoga je Komisija postigla sporazum s bitnim zemljama dobavljačima i dobila njihovu pisanu suglasnost za dodjelu udjela u carinskoj kvoti Sjedinjenim Američkim Državama u dopisima od 10., 20. i 31. svibnja 2019.

               •Dosljednost s postojećim odredbama politike u određenom području

               Nije primjenjivo.

               •Dosljednost u odnosu na druge politike Unije

               Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 207. stavak 3. i članak 207. stavak 4. prvi podstavak u vezi s člankom 218. stavkom 5. UFEU-a.

               •Supsidijarnost (za neisključivu nadležnost)

               Nije primjenjivo jer je nadležnost Unije u području zajedničke trgovinske politike isključiva (članak 3. stavak 1. točka (e) UFEU-a).

               •Proporcionalnost

               Nije primjenjivo.

               •Odabir instrumenta

               Međunarodni sporazum primjereni je instrument za dodjelu udjela u carinskoj kvoti Sjedinjenim Američkim Državama.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

               Nije primjenjivo.

               •Savjetovanja s dionicima

               Nije primjenjivo.

               •Prikupljanje i primjena stručnih znanja

               Nije primjenjivo.

               •Procjena učinka

               Nije primjenjivo.

               •Primjerenost propisa i pojednostavljivanje

               Nije primjenjivo.

               •Temeljna prava

               Nije primjenjivo.

               4.UTJECAJ NA PRORAČUN

                  Ne postoji.

               2019/0141 (NLE)

               Prijedlog

               ODLUKE VIJEĆA

               o potpisivanju, u ime Europske unije, Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak u vezi s njegovim člankom 218. stavkom 5.,

               uzimajući u obzir prijedlog Europske komisije,

               budući da:

               (1)U skladu s Uredbom (EZ) br. 617/2009
                  3
                Europska unija otvorila je godišnju carinsku kvotu za visokokvalitetnu govedinu.

               (2)Vijeće je 19. listopada 2018. ovlastilo Komisiju za otvaranje pregovora u ime Unije sa Sjedinjenim Američkim Državama o funkcioniranju carinske kvote, a među ostalim i o raspodjeli carinske kvote po zemljama, radi konačnog rješavanja spora u okviru WTO-a u predmetu DS26 (EZ – Mjere u vezi s mesom i mesnim proizvodima („hormoni”)).

               (3)Ti su pregovori sa Sjedinjenim Američkim Državama uspješno zaključeni 27. veljače 2019.

               (4)Osim toga, Vijeće je ovlastilo Komisiju da, u mjeri u kojoj je to potrebno i u skladu s primjenjivim pravilima WTO-a, postigne sporazum o raspodjeli te kvote po zemljama s drugim bitnim zemljama dobavljačima na koje se carinska kvota odnosi

               (5)Druge bitne zemlje dobavljači u pisanom su obliku potvrdile da se slažu s prethodno spomenutom raspodjelom carinske kvote po zemljama.

               (6)Prethodno spomenuti Sporazum bi stoga trebalo potpisati u ime Unije, podložno njegovu kasnijem sklapanju,

               DONIJELA JE OVU ODLUKU:

               Članak 1.

               Ovime se u ime Unije odobrava potpisivanje Sporazuma između Sjedinjenih Američkih Država i Europske unije o dodjeli udjela u carinskoj kvoti za visokokvalitetnu govedinu iz Revidiranog Memoranduma o razumijevanju između Sjedinjenih Američkih Država i Europske unije u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije (2014.), podložno sklapanju navedenog Sporazuma
                  4
               .

               Tekst Sporazuma priložen je ovoj Odluci.

               Članak 2.

               Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

               .

               Članak 3.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine (SL L 182, 15.7.2009., str. 1.).

                     (2)

                        SL L 27, 30.1.2014., str. 2.

                     (3)

                        Uredba Vijeća (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine (SL L 182, 15.7.2009., str. 1.).

                     (4)

                        Tekst Sporazuma objavit će se zajedno s odlukom o njegovu sklapanju.

    ---documentbreak---

               EUROPSKA KOMISIJA
            Bruxelles, 24.6.2019.
            COM(2019) 296 final/2 – DOWNGRADED on 16.7.2019
            PRILOG

            PrijedloguODLUKE VIJEĆA
            o potpisivanju, u ime Europske unije, Sporazuma sa Sjedinjenim Američkim Državama o dodjeli Sjedinjenim Američkim Državama udjela u carinskoj kvoti utvrđenoj Uredbom (EZ) br. 617/2009 od 13. srpnja 2009. o otvaranju autonomne carinske kvote za uvoz visokokvalitetne govedine

               PRILOG

               SPORAZUM IZMEĐU

               SJEDINJENIH AMERIČKIH DRŽAVA

               I EUROPSKE UNIJE
               O DODJELI UDJELA SJEDINJENIM AMERIČKIM DRŽAVAMA U CARINSKOJ KVOTI ZA VISOKOKVALITETNU GOVEDINU IZ

               REVIDIRANOG MEMORANDUMA O RAZUMIJEVANJU
               U VEZI S UVOZOM GOVEĐEG MESA ŽIVOTINJA KOJE NISU TRETIRANE ODREĐENIM HORMONIMA ZA POTICANJE RASTA I POVEĆANIM CARINAMA KOJE SJEDINJENE DRŽAVE PRIMJENJUJU NA ODREĐENE PROIZVODE EUROPSKE UNIJE (2014.)

               Sjedinjene Američke Države i Europska unija, stranke Revidiranog Memoranduma o razumijevanju između Sjedinjenih Američkih Država i Europske unije u vezi s uvozom goveđeg mesa životinja koje nisu tretirane određenim hormonima za poticanje rasta i povećanim carinama koje Sjedinjene Države primjenjuju na određene proizvode Europske unije od 21. listopada 2013. (dalje u tekstu „Memorandum o razumijevanju iz 2014.”), sporazumjeli su se kako slijedi:

               Članak 1.

               Ciljevi

               Ciljevi ovog Sporazuma jesu sljedeći:

               1.dodijeliti Sjedinjenim Američkim Državama udio u autonomnoj carinskoj kvoti za visokokvalitetnu govedinu od 45 000 metričkih tona mase proizvoda iz članka II. stavaka 4. i 5. i članka VI. Memoranduma iz 2014.; i

               2.dopuniti ili izmijeniti određena prava i obveze stranaka iz članaka III., IV., V., VII. i VIII. Memoranduma iz 2014.

               Članak 2.

               Dodjela unutar kvote

               1.Europska unija dodjeljuje Sjedinjenim Američkim Državama 35 000 od 45 000 metričkih tona iz tarifne kvote utvrđene u članku 1. Preostala količina od 10 000 metričkih tona stavlja se na raspolaganje svim drugim zemljama. Dodjela će biti postupna tijekom razdoblja od sedam godina („razdoblje provedbe”) kako slijedi:

                        Sjedinjene Američke Države

                        Svi ostali

                        Godina 1.

                        18 500 metričkih tona

                        26 500 metričkih tona

                        Godina 2.

                        23 000 metričkih tona

                        22 000 metričkih tona

                        Godina 3.

                        25 400 metričkih tona

                        19 600 metričkih tona

                        Godina 4.

                        27 800 metričkih tona

                        17 200 metričkih tona

                        Godina 5.

                        30 200 metričkih tona

                        14 800 metričkih tona

                        Godina 6.

                        32 600 metričkih tona

                        12 400 metričkih tona

                        Godina 7. i kasnije godine

                        35 000 metričkih tona

                        10 000 metričkih tona

               2.Podrazumijeva se da se temeljne obveze iz članka II. stavka 1. Memoranduma iz 2014., uključujući uvoznu carinu za kvotu koja iznosi nula (0)%, primjenjuju na dio carinske kvote dodijeljen Sjedinjenim Američkim Državama.

               3.Godišnja količina carinske kvote ravnomjerno se dijeli na četiri tromjesečna podrazdoblja. Godina kvote počinje 1. srpnja, a završava 30. lipnja.

               Ako ovaj Sporazum stupi na snagu na datum koji je kasniji od 1. srpnja, godina 1. provedbenog razdoblja počinje prvog dana sljedećeg podrazdoblja godine kvote i traje četiri uzastopna podrazdoblja
                  1
               . Sve neiskorištene količine iz podrazdoblja koja su u toj godini kvote prethodila prvom danu godine 1. dodaju se količinama raspoloživima u prvom podrazdoblju godine 1. razdoblja provedbe. Te se količine dodaju količinama dodijeljenima Sjedinjenim Američkim Državama i svim drugim zemljama razmjerno njihovim udjelima u ukupnoj količini carinske kvote.

               Članak 3.

               Upravljanje kvotama

               Udjelom u carinskoj kvoti za visokokvalitetnu govedinu koji je dodijeljen Sjedinjenim Američkim Državama upravlja Europska unija prema načelu „prvi po redoslijedu”. Europska unija nastoji upravljati udjelom u carinskoj kvoti koji je dodijeljen Sjedinjenim Američkim Državama tako da ga uvoznici mogu u potpunosti iskoristiti. Ovim člankom zamjenjuje se članak III. Memoranduma iz 2014.

               Članak 4.

               Spor EZ – hormoni

               1.Predstavnik Sjedinjenih Američkih Država za trgovinu završava postupak pokrenut u prosincu 2016. u skladu s odjeljkom 306. točkom (c) Zakona o trgovini iz 1974., kako je izmijenjen, i odlučuje da neće ponovno iskoristiti odobrenje iz dokumenta WT/DS26/21. Sjedinjene Američke Države objavljuju svoju odluku najkasnije na dan stupanja na snagu kvota dodijeljenih određenim zemljama za 1. godinu iz članka 2.

               2.Tijekom razdoblja provedbe iz članka 2. stavka 1., razdoblja preispitivanja iz članka 4. stavka 3. i sve dok se ne postigne sporazumno rješenje iz članka 4. stavka 3.:

               (a)stranke ne traže osnivanje povjerenstva na temelju članka 21. stavka 5. Dogovora WTO-a o pravilima i postupcima za rješavanje sporova u Europskim zajednicama (dalje u tekstu „DSU”) u predmetu Europske zajednice – Mjere u vezi s mesom i mesnim proizvodima („hormoni”) (WT/DS26) („EZ – hormoni”);

               (b)Sjedinjene Američke Države ne obustavljaju primjenu u odnosu na Europsku uniju carinskih koncesija ni s njima povezanih obveza koju je odobrilo Tijelo za rješavanje sporova Svjetske trgovinske organizacije u predmetu EZ – hormoni, Pozivanje Sjedinjenih Američkih Država na članak 22. stavak 7. Dogovora o rješavanju sporova WT/DS26/21.

               3.Najkasnije deset (10) godina nakon stupanja na snagu ovog Sporazuma Sjedinjene Američke Države i EU sastaju se da bi preispitali funkcioniranje carinske kvote radi postizanja sporazumnog rješenja, o kojem će do kraja preispitivanja obavijestiti Tijelo za rješavanje sporova WTO-a u skladu s člankom 3. stavkom 6. DSU-a. Preispitivanje se provodi najkasnije 11 godina nakon stupanja na snagu ovog Sporazuma. Ovom se odredbom zamjenjuje članak IV. Memoranduma iz 2014.

               4.Ako stranke u roku od 11 godina od stupanja na snagu ovog Sporazuma zajedno ne obavijeste Tijelo za rješavanje sporova WTO-a o sporazumnom rješenju, svaka stranka može raskinuti Sporazum u skladu s člankom 6. stavkom 1.

               Članak 5.

               Kontrole na terenu

               Komisija može od Vlade Sjedinjenih Američkih Država zatražiti da ovlasti predstavnike Komisije za provedbu kontrola u Sjedinjenim Američkim Državama ako se takve kontrole provode bez diskriminacije drugih zemalja dobavljača. Te se kontrole provode u suradnji s nadležnim tijelima Sjedinjenih Američkih Država.

               Članak 6.

               Povlačenje i učinci

               1.Svaka stranka može se povući iz ovog Sporazuma dostavom pisane obavijesti drugoj stranci. Ovaj se Sporazum raskida šest mjeseci od datuma na koji je druga stranka primila tu obavijest. Povlačenje iz ovog Sporazuma ne predstavlja povlačenje iz Memoranduma o razumijevanju iz 2014., osim ako stranke izričito navedu takvu namjeru.

               2.Povlačenje iz Memoranduma o razumijevanju iz 2014. u skladu s njegovim člankom V. stavkom 4. podrazumijeva povlačenje iz ovog Sporazuma. Tijekom šestomjesečnog razdoblja od datuma dostave obavijesti o povlačenju iz članka V. stavka 4. Memoranduma iz 2014. stranke poštuju temeljne obveze navedene u njegovu članku II.

               3.Ako Tijelo za rješavanje sporova WTO-a ne primi obavijest o sporazumnom rješenju u skladu s člankom 4. stavkom 3., ništa u ovom Sporazumu ne tumači se kao promjena prava ili obveza ijedne stranke na temelju DSU-a, a s obzirom na predmet EZ – hormoni.

               4.Ništa u ovom sporazumu ne smije se tumačiti kao da osobama dodjeljuje prava ili obveze osim onih koje su stranke same utvrdile ili kao da dopušta izravno pozivanje na ovaj Sporazum u domaćim pravnim sustavima stranaka.

               5.Ovaj Sporazum stupa na snagu prvog dana nakon datuma na koji obje stranke jedna drugu obavijeste o završetku unutarnjih postupaka potrebnih da bi se osigurala usklađenost s obvezama stranaka prema članku 2. i članku 4. stavku 1.

               U POTVRDU TOGA, dolje potpisani, u tu svrhu propisno ovlašteni od vlada svojih zemalja, potpisali su ovaj Sporazum.

               SASTAVLJENO u < LOKACIJA > dana < DATUM >, u dva primjerka na engleskom jeziku, a taj je tekst vjerodostojan tekst Sporazuma.

               Za Sjedinjene Američke Države

                     Za Europsku uniju

                     (1)

                        Točnije, ako ovaj Sporazum stupi na snagu na početku podrazdoblja n godine kvote, količina za godinu 1. stavlja na raspolaganje, ravnomjerno podijeljena, tijekom četiriju uzastopnih podrazdoblja, počevši od podrazdoblja n te godine kvote pa do podrazdoblja n-1 sljedeće godine kvote. Količine od 2. godine nadalje stavljaju se na raspolaganje, ravnomjerno podijeljene, tijekom četiriju uzastopnih podrazdoblja, počevši od podrazdoblja n sljedeće godine kvote.


               EUROPSKA KOMISIJA
            Bruxelles, 13.9.2019.
            COM(2019) 416 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Vijeću Međunarodne organizacije civilnog zrakoplovstva u pogledu revizije poglavlja 9. Priloga 9. („Olakšavanje”) Konvenciji o međunarodnom civilnom zrakoplovstvu s obzirom na standarde i preporučene prakse za podatke iz evidencije podataka o putnicima

               PRILOG

               Stajalište koje treba zauzeti u ime Europske unije u Vijeću Međunarodne organizacije civilnog zrakoplovstva u pogledu revizije poglavlja 9. Priloga 9. („Olakšavanje”) Konvenciji o međunarodnom civilnom zrakoplovstvu s obzirom na standarde i preporučene prakse za podatke iz evidencije podataka o putnicima

               Opća načela

               U okviru aktivnosti Međunarodne organizacije civilnog zrakoplovstva (ICAO) u pogledu revizije poglavlja 9. Priloga 9. („Olakšavanje”) Čikaškoj konvenciji o razvoju standarda i preporučenih praksi (SARP-ovi) o podacima iz evidencije podataka o putnicima (PNR), države članice, djelujući zajednički u interesu Unije:

               (a)postupaju u skladu s ciljevima koje Unija nastoji ostvariti u okviru svoje politike o PNR-u, posebno kako bi zajamčile sigurnost, zaštitile život i sigurnost ljudi te osigurale puno poštovanje temeljnih prava, posebno prava na privatnost i zaštitu osobnih podataka;

               (b)informiraju sve države ugovornice ICAO-a o standardima i načelima Unije povezanima s prijenosom podataka iz PNR-a koji proizlaze iz relevantnog prava Unije i sudske prakse Suda Europske unije;

               (c)promiču razvoj multilateralnih rješenja koja su u skladu s temeljnim pravima u kontekstu prijenosa podataka iz PNR-a tijelima za izvršavanje zakonodavstva koji provode zračni prijevoznici, u interesu jamčenja pravne sigurnosti, poštovanja temeljnih prava i radi pojednostavnjenja obveza zračnih prijevoznika;

               (d)promiču razmjenu podataka iz PNR-a i rezultata njihove obrade među državama ugovornicama ICAO-a ako je ona potrebna radi sprečavanja, otkrivanja, istrage ili kaznenog progona terorizma ili teških kaznenih djela, uz puno poštovanje temeljnih prava i sloboda;

               (e)nastavljaju podupirati ICAO u razvoju standarda za prikupljanje, upotrebu, obradu i zaštitu podataka iz PNR-a u skladu s Rezolucijom Vijeća sigurnosti Ujedinjenih naroda 2396 (2017) od 21. prosinca 2017.;

               (f)nastavljaju podupirati razvoj, u svim državama ugovornicama ICAO-a, kapaciteta za prikupljanje, obradu i analizu, radi promicanja SARP-ova ICAO-a, podataka iz PNR-a te osiguravati da podatke iz PNR-a upotrebljavaju sva nadležna nacionalna tijela i da se ti podaci razmjenjuju sa svim nadležnim nacionalnim tijelima, uz puno poštovanje ljudskih prava i temeljnih sloboda, za svrhe sprečavanja, otkrivanja i istrage kaznenih djela terorizma i s njima povezanih putovanja, kako se zahtijeva na temelju Rezolucije Vijeća sigurnosti Ujedinjenih naroda 2396 (2017) od 21. prosinca 2017.;

               (g)promiču razvoj okruženja u kojem se međunarodni zračni promet može razvijati na otvorenom, liberaliziranom i globalnom tržištu te nastaviti rasti bez negativnih utjecaja na sigurnost i uz osiguranje uvođenja relevantnih zaštitnih mjera.

               Smjernice

               Države članice, djelujući zajednički u interesu Unije, podupiru uključivanje sljedećih standarda i načela u sve buduće standarde i preporučene prakse ICAO-a o podacima iz PNR-a:

               1.U vezi s načinima prijenosa PNR-a:

               (a)Način prijenosa: Radi zaštite osobnih podataka koji se nalaze u sustavima zračnih prijevoznika te kako bi se osiguralo da ti sustavi zadrže kontrolu nad tim podacima, podaci bi se trebali prenositi isključivo načinom „push”.

               (b)Protokoli prijenosa: Trebala bi se poticati upotreba primjerenih i sigurnih protokola otvorenog standarda kao dio međunarodno prihvaćenih referentnih protokola za prijenos podataka iz PNR-a s ciljem postupnog povećanja njihove primjene i u konačnici zamjene vlasničkih standarda.

               (c)Učestalost prijenosa: Učestalost i vrijeme prijenosa podataka iz PNR-a ne bi trebali uzrokovati nerazmjerno opterećenje za zračne prijevoznike te bi trebali biti ograničeni na ono što je strogo potrebno za izvršavanje zakonodavstva i sigurnost granica u borbi protiv terorizma i teških kaznenih djela.

               (d)Zračni prijevoznici nemaju obvezu prikupljanja dodatnih podataka: Od zračnih prijevoznika ne bi se trebalo zahtijevati da prikupljaju dodatne podatke iz PNR-a u usporedbi s podacima koje već prikupljaju niti da prikupljaju određene vrste podataka, nego samo da prenose podatke koje već prikupljaju u okviru svojeg poslovanja.

               2.U vezi s načinima obrade PNR-a:

               (a)Vrijeme prijenosa i obrade: Podložno odgovarajućim jamstvima za zaštitu privatnosti predmetnih osoba, podaci iz PNR-a mogu se staviti na raspolaganje znatno prije slijetanja ili polijetanja zrakoplova te se tako tijelima može dati više vremena za obradu i analizu podataka i potencijalno djelovanje.

               (b)Usporedba s unaprijed utvrđenim kriterijima i bazama podataka: Tijela bi trebala obrađivati podatke iz PNR-a upotrebom kriterija temeljenih na dokazima i baza podataka koji su relevantni za borbu protiv terorizma i teških kaznenih djela.

               3.U vezi sa zaštitom osobnih podataka:

               (a)Zakonitost, pravednost i transparentnost obrade: Potrebna je zakonita osnova za obradu osobnih podataka kako bi pojedinci postali svjesni rizika, zaštitnih mjera i prava u vezi s obradom njihovih osobnih podataka te kako bi znali ostvariti svoja prava u vezi s tom obradom.

               (b)Ograničavanje svrhe: Svrhe za koje tijela mogu upotrebljavati podatke iz PNR-a trebale bi biti jasno utvrđene i ne bi trebale prelaziti ono što je potrebno s obzirom na ciljeve koji se žele postići, posebno za svrhe izvršavanja zakonodavstva i sigurnosti granica u borbi protiv terorizma i teških kaznenih djela.

               (c)Područje primjene podataka iz PNR-a: Elementi podataka iz PNR-a koje zračni prijevoznici trebaju prenositi trebali bi biti jasno utvrđeni i iscrpno navedeni. Taj bi popis elemenata trebao biti standardiziran kako bi se osiguralo da se njihova količina zadrži na najmanjoj mogućoj razini i da se spriječi obrada osjetljivih podataka, uključujući podatke koji otkrivaju rasno ili etničko podrijetlo osoba, njihova politička mišljenja ili vjerska ili filozofska uvjerenja, uključenost u sindikate, zdravstveno stanje, intimni život ili seksualnu orijentaciju.

               (d)Upotreba podataka iz PNR-a: Daljnja obrada podataka iz PNR-a trebala bi se ograničiti na svrhe izvornog prijenosa, na temelju objektivnih kriterija i podložno materijalnim i postupovnim uvjetima u skladu sa zahtjevima primjenjivima na prijenose osobnih podataka.

               (e)Automatizirana obrada podataka iz PNR-a: Automatizirana obrada trebala bi se temeljiti na objektivnim, nediskriminirajućim i pouzdanim unaprijed utvrđenim kriterijima i ne bi se trebala upotrebljavati kao jedina osnova za odluke sa štetnim pravnim učincima ili ozbiljnim utjecajem na predmetnu osobu.

               (f)Zadržavanje podataka: razdoblje čuvanja podataka iz PNR-a trebalo bi biti ograničeno i ne dulje nego što je potrebno za ostvarenje prvotnog cilja. Brisanje podataka trebalo bi se osigurati u skladu s pravnim zahtjevima zemlje podrijetla. Na kraju razdoblja čuvanja podaci iz PNR-a trebali bi biti izbrisani ili anonimizirani.

               (g)Otkrivanje podataka iz PNR-a ovlaštenim tijelima: Daljnje otkrivanje podataka iz PNR-a drugim vladinim tijelima unutar iste države ili drugim državama ugovornicama ICAO-a na pojedinačnoj osnovi može se provoditi samo ako tijelo primatelj izvršava funkcije povezane s borbom protiv terorizma ili teških transnacionalnih kaznenih djela i ako osigurava jednaku razinu zaštite kao tijelo koje otkriva podatke.

               (h)Sigurnost podataka: Moraju se poduzeti odgovarajuće mjere za očuvanje sigurnosti, povjerljivosti i cjelovitosti podataka iz PNR-a.

               (i)Transparentnost i obavješćivanje: Podložno potrebnim i razmjernim ograničenjima pojedinci bi trebali biti obaviješteni o obradi njihovih podataka iz PNR-a te informirani o svojim pravima i pravnim sredstvima koja su im na raspolaganju.

               (j)Pristup, ispravljanje i brisanje: podložno potrebnim i razmjernim ograničenjima pojedinci bi trebali imati pravo na pristup svojim podacima iz PNR-a i na njihov ispravak.

               (k)Pravna zaštita: pojedinci bi trebali imati pravo na djelotvornu upravnu i pravnu zaštitu ako smatraju da su povrijeđena njihova prava na privatnost i zaštitu podataka.

               (l)Nadzor i odgovornost: tijela koja upotrebljavaju podatke iz PNR-a trebala bi biti odgovorna neovisnom javnom tijelu s djelotvornim ovlastima za istragu i izvršavanje koje bi trebalo biti u mogućnosti obavljati svoje zadaće bez vanjskog utjecaja, posebno bez utjecaja tijela za izvršavanje zakonodavstva, te bi trebala biti pod nadzorom takvog tijela.

               4.U vezi s razmjenom informacija iz PNR-a među tijelima za izvršavanje zakonodavstva:

               (a)Promicanje razmjene informacija: razmjene podataka iz PNR-a na pojedinačnoj osnovi među tijelima za izvršavanje zakonodavstva različitih država ugovornica ICAO-a trebale bi se promicati kako bi se poboljšala međunarodna suradnja u sprečavanju, otkrivanju, istrazi i kaznenom progonu terorizma i teških kaznenih djela.

               (b)Sigurnost razmjene informacija: razmjena informacija trebala bi se odvijati putem odgovarajućih kanala sa zajamčenom sigurnosti podataka te bi trebala biti potpuno usklađena s međunarodnim i nacionalnim pravnim okvirima za zaštitu osobnih podataka.

    ---documentbreak---

               EUROPSKA KOMISIJA
            Bruxelles, 13.9.2019.
            COM(2019) 416 final
            2019/0195(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Vijeću Međunarodne organizacije civilnog zrakoplovstva u pogledu revizije poglavlja 9. Priloga 9. („Olakšavanje”) Konvenciji o međunarodnom civilnom zrakoplovstvu s obzirom na standarde i preporučene prakse za podatke iz evidencije podataka o putnicima

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Europske unije u tijelima Međunarodne organizacije civilnog zrakoplovstva (ICAO) u vezi s predviđenim donošenjem izmjena poglavlja 9. Priloga 9. („Olakšavanje”) Konvenciji o međunarodnom civilnom zrakoplovstvu („Čikaška konvencija”) radi utvrđivanja novih standarda ICAO-a u pogledu podataka iz evidencije podataka o putnicima (PNR).

               2.Kontekst prijedloga

               2.1.Konvencija o međunarodnom civilnom zrakoplovstvu („Čikaška konvencija”)

               Cilj je Čikaške konvencije regulacija međunarodnog zračnog prijevoza. Stupila je na snagu 4. travnja 1947. i njome je osnovana Međunarodna organizacija civilnog zrakoplovstva (ICAO).

               Sve države članice EU-a stranke su Čikaške konvencije.

               2.2.Međunarodna organizacija civilnog zrakoplovstva

               ICAO je specijalizirana agencija Ujedinjenih naroda. Ciljevi su te organizacije razvoj načela i tehnika međunarodne zračne plovidbe i poticanje planiranja i razvoja međunarodnog zračnog prijevoza.

               Vijeće ICAO-a trajno je tijelo s članovima iz 36 zemalja ugovornica Konvencije koje na razdoblje od tri godine bira Skupština ICAO-a. Od 2016. do 2019. sedam država članica EU-a ima predstavnike u Vijeću ICAO-a.

               Obvezne funkcije Vijeća ICAO-a, navedene u članku 54. Čikaške konvencije, obuhvaćaju donošenje međunarodnih standarda i preporučenih praksi (tzv. „SARP-ovi”) u obliku priloga Konvenciji.

               Vijeće ICAO-a također saziva Skupštinu, koja je suvereno tijelo ICAO-a. Skupština ICAO-a sastaje se najmanje svake tri godine i utvrđuje smjer politike Organizacije za predstojeće trogodišnje razdoblje. Četrdeseto zasjedanje skupštine ICAO-a održat će se od 24. rujna do 4. listopada u Montrealu u Kanadi.

               2.3. Predviđeni akt ICAO-a

               U skladu s člankom 54. točkom (l) Čikaške konvencije Vijeće ICAO-a donosi standarde i preporučene prakse (SARP-ove). SARP-ovi za PNR navedeni su u dijelovima A i D poglavlja 9. Priloga 9. („Olakšavanje”) Čikaškoj konvenciji. Dopunjeni su dodatnim smjernicama, konkretnije Dokumentom ICAO-a 9944 o utvrđivanju „smjernica za podatke iz evidencije podataka o putnicima (PNR)”
                  1
               . Podaci iz PNR-a osobni su podaci o putnicima koje zračni prijevoznici prikupljaju za svoje poslovne svrhe, za razliku od drugih podataka o putovanjima koji se prikupljaju u ime vlada, kao što su unaprijed dostavljene informacije o putnicima.

               U skladu s Rezolucijom Vijeća sigurnosti Ujedinjenih naroda 2396, donesenom 21. prosinca, od država članica UN-a zahtijeva se da „razviju kapacitete za prikupljanje, obradu i analizu, radi promicanja standarda i preporučenih praksi ICAO-a, podataka iz evidencije podataka o putnicima (PNR) te da osiguraju da podatke iz PNR-a upotrebljavaju nadležna nacionalna tijela i da se ti podaci razmjenjuju sa svim nadležnim nacionalnim tijelima, uz puno poštovanje ljudskih prava i temeljnih sloboda”. U toj rezoluciji ICAO- se poziva i „da surađuje s državama članicama na utvrđivanju standarda za prikupljanje, upotrebu, obradu i zaštitu podataka iz PNR-a”
                  2
               .

               U tom je kontekstu 18. srpnja 2019. Vijeće Europske unije podržalo informativni dokument pod naslovom „Standardi i načela prikupljanja, upotrebe, obrade i zaštite podataka iz evidencije podataka o putnicima (PNR)” za podnošenje na 40. zasjedanju Skupštine ICAO-a. Taj je informativni dokument podnesen Europskoj konferenciji civilnog zrakoplovstva (ECAC) radi savjetovanja.

               U ožujku 2019. Odbor za zračni promet (ATC) ICAO-a osnovao je Radnu skupinu za olakšavanje kako bi razmotrila prijedloge SARP-ova za prikupljanje, upotrebu, obradu i zaštitu podataka iz PNR-a u skladu s Rezolucijom Vijeća sigurnosti Ujedinjenih naroda 2396 (2017). Zadaće su Radne skupine: a) revizija postojećih SARP-ova za PNR iz poglavlja 9. Priloga 9. Čikaškoj konvenciji; b) utvrđivanje potrebe za njihovom dopunom dodatnim SARP-ovima i/ili smjernicama, uzimajući u obzir odluke i razmatranja Vijeća sigurnosti; te c) prema potrebi razvoj novih odredaba (standarda, preporučenih praksi i/ili smjernica) za prikupljanje, upotrebu, obradu i zaštitu podataka iz PNR-a.

               Rasprave o revidiranim SARP-ovima ICAO-a za PNR još su u začetku. Nakon donošenja predviđenih standarda, oni će biti obvezujući za sve članice ICAO-a, uključujući sve države članice EU-a, u skladu s ograničenjima iz Čikaške konvencije. U skladu s člankom 38. Čikaške konvencije od država ugovornica zahtijeva se da u skladu s mehanizmom za obavješćivanje o razlikama obavijeste ICAO ako namjeravaju odstupiti od norme.

               2.4.Pravni okvir EU-a

               Obrada podataka iz PNR-a bitan je instrument u zajedničkom odgovoru EU-a na terorizam i teški kriminal te je jedan od temelja sigurnosne unije. Prepoznavanje i praćenje sumnjivih obrazaca putovanja na temelju obrade PNR-a kako bi se prikupili dokazi i, ako je primjenjivo, pronašli počinitelji teških kaznenih djela i njihovi suradnici te razotkrile kriminalne mreže nužni su za sprečavanje, otkrivanje, istragu i kazneni progon terorista i počinitelja teških kaznenih djela.

               Europski parlament i Vijeće 27. travnja 2016. donijeli su Direktivu (EU) 2016/681 o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela
                  3
               . Tom se direktivom nacionalnim tijelima omogućuje izravan pristup presudnim informacijama koje posjeduju zračni prijevoznici, uz puno poštovanje prava na zaštitu podataka. Ona je važan alat za sprečavanje, otkrivanje i istragu terorizma i teških kaznenih djela, uključujući trgovinu drogom i ljudima te seksualno iskorištavanje djece. Rok do kojeg su države članice morale prenijeti Direktivu o PNR-u u nacionalno zakonodavstvo bio je 25. svibnja 2018.
                  4

               Kako bi se olakšao proces povezivanja zračnih prijevoznika s odjelima država članica za informacije o putnicima – odjelima nadležnima za prikupljanje i obradu podataka iz PNR-a – Europska komisija donijela je 28. travnja 2017. Provedbenu odluku o zajedničkim protokolima i formatima podataka koje zračni prijevoznici trebaju upotrebljavati pri prijenosu podataka iz evidencije podataka o putnicima (PNR) državama članicama
                  5
               . Provedbena odluka počela se primjenjivati u travnju 2018.

               Trenutačno su na snazi dva međunarodna sporazuma između EU-a i trećih zemalja (odnosno jedan s Australijom
                  6
                i jedan sa Sjedinjenim Američkim Državama
                  7
               ) o provedbi i prijenosu podataka iz PNR-a. Sud Europske unije 26. srpnja 2017. donio je Mišljenje o predviđenom sporazumu između EU-a i Kanade, koji je potpisan 25. lipnja 2014.
                  8
                Sud je odlučio da se taj sporazum ne može sklopiti u predviđenom obliku jer neke njegove odredbe nisu u skladu s temeljnim pravima na privatnost i zaštitu osobnih podataka koja priznaje EU.  Konkretnije, Sud je utvrdio dodatne pravne zahtjeve u pogledu nadzora koji provodi neovisno tijelo, osjetljivih podataka, automatizirane obrade podataka iz PNR-a, svrha u koje se podaci iz PNR-a mogu obrađivati te zadržavanja, upotrebe, otkrivanja i daljnjeg prijenosa podataka iz PNR-a. Nakon odobrenja Vijeća koje je Komisija dobila u prosincu 2017. novi pregovori o PNR-u s Kanadom pokrenuti su u lipnju 2018. Na 17. sastanku na vrhu EU-a i Kanade u Montrealu 17. i 18. srpnja 2019., EU i Kanada pozdravili su zaključenje tih pregovora. Kanada je primila na znanje zahtjev za pravno preispitivanje i stranke su se obvezale da će podložno tom preispitivanju finalizirati Sporazum što prije, prepoznajući njegovu važnost za povećanje sigurnosti i istodobno jamčenje privatnosti te zaštite osobnih podataka.

               Sve više trećih zemalja prikuplja podatke iz PNR-a od zračnih prijevoznika, a njih nekoliko proteklih se godina obratilo Komisiji kako bi izrazile svoj interes za sklapanje međunarodnog sporazuma o PNR-u s EU-om. Bez pravne osnove zračni prijevoznici nalaze se u situaciji sukoba zakona te se suočavaju s rizikom od kazni i drugih sankcija. U isto vrijeme, povrh provedbe Direktive o PNR-u, države članice EU-a zahtijevaju od zračnih prijevoznika iz trećih zemalja da prenose podatke iz PNR-a njihovim odjelima za informacije o putnicima. Nekoliko trećih zemalja odbilo je takve prijenose, a još su neke priprijetile da će ih odbiti, zbog navodnog nedostatka reciprociteta, što ugrožava djelotvornost EU-ova mehanizma za PNR.

               U skladu s člankom 3. stavkom 2. UFEU-a Unija ima isključivu nadležnost „za sklapanje međunarodnog sporazuma (...) u mjeri u kojoj bi njegovo sklapanje moglo utjecati na zajednička pravila ili izmijeniti njihov opseg”. Međunarodni sporazum mogao bi utjecati na zajednička pravila ili izmijeniti njihovo područje primjene ako se područje primjene sporazuma preklapa s područjem primjene prava Unije ili je njime u velikoj mjeri obuhvaćeno. Nadalje, kako bi se procijenilo je li neko područje u velikoj mjeri obuhvaćeno zajedničkim pravilima, mora se voditi računa ne samo o pravu Unije u njegovu sadašnjem obliku u tom području, nego i o njegovu daljnjem razvoju, u mjeri u kojoj se to može predvidjeti u trenutku analize.

               U kontekstu prethodno navedenih zajedničkih pravila i nadolazećeg preispitivanja u skladu s člankom 19. Direktive (EU) 2016/681
                  9
                može se zaključiti da su pitanja obuhvaćena predloženom odlukom u isključivoj nadležnosti Unije.

               3.Stajalište koje treba zauzeti u ime Unije

               S obzirom na važnost tog pitanja za unutarnju i vanjsku politiku EU-a te u kontekstu prethodno navedenoga, treba utvrditi stajalište Unije o prijenosima podataka iz PNR-a u svrhe tekućeg (multilateralnog) rada na razini ICAO-a. Konkretnije, EU bi trebao zagovarati uključivanje temeljnih načela o načinima prijenosa i obrade podataka iz PNR-a te načinima zaštite osobnih podataka – koji će se utvrditi u zajedničkom stajalištu – u nove standarde ICAO-a za PNR. U tom je pogledu bitno usmjeravati rasprave s ICAO-om o tim novim standardima za PNR na način koji je usklađen s regulatornim okvirom EU-a i relevantnom sudskom praksom Suda Europske unije, posebno u pogledu temeljnih prava na privatnost i zaštitu podataka.

               Stajalište Unije, relevantno i za konačnu odluku Vijeća ICAO-a i za pripremne rasprave s ostalim tijelima ICAO-a, definira se u skladu s primjenjivim pravnim okvirom EU-a o zaštiti podataka i PNR-u, odnosno Uredbom (EU) 2016/679, Direktivom (EU) 2016/680 i Direktivom (EU) 2016/681, te s Ugovorom i Poveljom o temeljnim pravima kako se tumače u relevantnoj sudskoj praksi Suda Europske unije, konkretnije u Mišljenju 1/15 Suda.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  10
               .

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Njime su obuhvaćeni i instrumenti koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  11
               .

               4.1.2.Primjena u ovom slučaju

               Vijeće ICAO-a tijelo je osnovano na temelju sporazuma, odnosno Čikaške konvencije.

               Svaka izmjena poglavlja 9. Priloga 9. Čikaškoj konvenciji koju donese Vijeće ICAO-a u skladu s člankom 54. točkom (l) Konvencije bit će akt koji proizvodi pravne učinke. Takve izmjene mogu presudno utjecati na sadržaj zakonodavstva EU-a, posebno na Direktivu (EU) 2016/681 te na postojeće i buduće međunarodne sporazume o PNR-u između EU-a i trećih zemalja.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               U pogledu predviđenog akta kojim se istodobno želi postići više ciljeva ili koji ima više elemenata, koji su međusobno neodvojivo povezani, a pri čemu ni jedan nije sporedan u odnosu na druge, materijalna pravna osnova odluke na temelju članka 218. stavka 9. UFEU-a iznimno će morati uključivati različite odgovarajuće pravne osnove.

               4.2.2.Primjena u ovom slučaju

               Predviđeni akt ima ciljeve i elemente u područjima zaštite podataka i policijske suradnje. Ti elementi predviđenog akta međusobno su neodvojivo povezani, pri čemu ni jedan nije sporedan u odnosu na drugi.

               Stoga materijalnu pravnu osnovu predložene odluke čine sljedeće odredbe: članak 16. stavak 2. i članak 87. stavak 2. točka (a) UFEU-a.

               4.3.Zaključak

               Pravna osnova predložene odluke trebali bi biti članak 16. stavak 2. i članak 87. stavak 2. točka (a) UFEU-a u vezi s člankom 218. stavkom 9. UFEU-a.

               2019/0195 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Vijeću Međunarodne organizacije civilnog zrakoplovstva u pogledu revizije poglavlja 9. Priloga 9. („Olakšavanje”) Konvenciji o međunarodnom civilnom zrakoplovstvu s obzirom na standarde i preporučene prakse za podatke iz evidencije podataka o putnicima

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 16. stavak 2. i članak 87. stavak 2. točku (a), u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija o međunarodnom civilnom zrakoplovstvu („Čikaška konvencija”), koja ima za cilj regulaciju međunarodnog zračnog prijevoza, stupila je na snagu 4. travnja 1947. Njome je osnovana Međunarodna organizacija civilnog zrakoplovstva („ICAO”).

               (2)Države članice su države ugovornice Čikaške konvencije i članice ICAO-a, pri čemu Unija ima status promatrača u određenim tijelima ICAO-a, uključujući Skupštinu ICAO-a i druga tehnička tijela.

               (3)U skladu s člankom 54. točkom (l) Čikaške konvencije Vijeće ICAO-a može donositi međunarodne standarde i preporučene prakse („SARP-ovi”).

               (4)Vijeće sigurnosti Ujedinjenih naroda (UN) odlučilo je u Rezoluciji 2396 (2017), donesenoj 21. prosinca 2017., da se od država članica UN-a zahtijeva da razviju kapacitete za prikupljanje, obradu i analizu, radi promicanja standarda i preporučenih praksi ICAO-a, podataka iz evidencije podataka o putnicima (PNR) te da osiguraju da podatke iz PNR-a upotrebljavaju nadležna nacionalna tijela i da se ti podaci razmjenjuju sa svim nadležnim nacionalnim tijelima, uz puno poštovanje ljudskih prava i temeljnih sloboda, za svrhe sprečavanja, otkrivanja i istrage kaznenih djela terorizma i s njima povezanih putovanja
                  12
               .

               (5)U Rezoluciji 2396 (2017) ICAO se poziva i da surađuje s državama članicama UN-a na utvrđivanju standarda za prikupljanje, upotrebu, obradu i zaštitu podataka iz PNR-a.

               (6)SARP-ovi za PNR navedeni su u dijelovima A i D poglavlja 9. Priloga 9. („Olakšavanje”) Čikaškoj konvenciji. Dopunjeni su dodatnim smjernicama, konkretnije Dokumentom ICAO-a 9944 o utvrđivanju „smjernica za podatke iz evidencije podataka o putnicima (PNR)”.

               (7)U ožujku 2019. Odbor za zračni promet (ATC) ICAO-a osnovao je radnu skupinu, koju čine stručnjaci država članica u Odboru ICAO-a za olakšavanje, kako bi razmotrila prijedloge SARP-ova za prikupljanje, upotrebu, obradu i zaštitu podataka iz PNR-a u skladu s Rezolucijom 2396 (2017). U toj radnoj skupini zastupljeno je nekoliko država članica Unije. Komisija u radnoj skupini sudjeluje kao promatrač. Očekuje se da će radna skupina predstaviti svoje završno izvješće ATC-u ICAO-a u listopadu 2019.

               (8)Četrdeseto zasjedanje skupštine ICAO-a održat će se od 24. rujna do 4. listopada 2019. Skupština će odrediti smjer politike ICAO-a za sljedećih nekoliko godina, po mogućnosti i kad je riječ o donošenju novih SARP-ova za PNR.

               (9)Vijeće je 18. srpnja 2019. podržalo informativni dokument pod naslovom „Standardi i načela prikupljanja, upotrebe, obrade i zaštite podataka iz evidencije podataka o putnicima (PNR)” za podnošenje na zasjedanju Skupštine ICAO-a. Taj je informativni dokument podnesen Europskoj konferenciji civilnog zrakoplovstva (ECAC) radi savjetovanja.

               (10)U njemu je utvrđeno stajalište Unije o sukladnosti s temeljnim načelima koja bi mogla pridonijeti osiguravanju poštovanja ustavnih i regulatornih zahtjeva u pogledu temeljnih prava na privatnost i zaštitu podataka pri obradi podataka iz PNR-a za svrhe borbe protiv terorizma i teških kaznenih djela. ICAO se poziva da uključi ta načela u sve buduće standarde za PNR te u (revidirane) smjernice ICAO-a o PNR-u (Dokument 9944).

               (11)Unija je donijela zajednička pravila o podacima iz PNR-a, konkretnije Direktivu (EU) 2016/681
                  13
               , čije se područje primjene u velikoj mjeri preklapa s područjem primjene predviđenih SARP-ova. To posebno uključuje sveobuhvatan skup pravila za zaštitu temeljnih prava na privatnost i zaštitu osobnih podataka u kontekstu prijenosa državama članicama podataka iz PNR-a koje posjeduju zračni prijevoznici za svrhe sprečavanja, otkrivanja, istrage i kaznenog progona kaznenih djela terorizma i teških kaznenih djela.

               (12)Trenutačno su na snazi dva međunarodna sporazuma između EU-a i trećih zemalja (odnosno jedan s Australijom
                  14
                i jedan sa Sjedinjenim Američkim Državama
                  15
               ) o provedbi i prijenosu podataka iz PNR-a. Sud Europske unije 26. srpnja 2017. donio je Mišljenje o predviđenom sporazumu između EU-a i Kanade, koji je potpisan 25. lipnja 2014.
                  16

               (13)Primjereno je utvrditi stajalište koje treba zauzeti u ime Unije u Vijeću ICAO-a i pripremnim/tehničkim tijelima jer će svi budući SARP-ovi u području podataka iz PNR-a, posebno izmjene poglavlja 9. Priloga 9. („Olakšavanje”) Čikaškoj konvenciji koje donese Vijeće ICAO-a moći presudno utjecati na sadržaj prava Unije, posebno na Direktivu (EU) 2016/681 i postojeće međunarodne sporazume o PNR-u.

               (14)Stajalište Unije utvrđeno u Prilogu definirano je u skladu s primjenjivim pravnim okvirom Unije o zaštiti podataka i podacima iz PNR-a, odnosno Uredbom (EU) 2016/679 Europskog parlamenta i Vijeća
                  17
               , Direktivom (EU) 2016/680 Europskog parlamenta i Vijeća
                  18
                i Direktivom (EU) 2016/681 Europskog parlamenta i Vijeća, te s Ugovorom i Poveljom o temeljnim pravima kako se tumače u relevantnoj sudskoj praksi Suda Europske unije, konkretnije u Mišljenju 1/15 Suda.

               (15)Stajalište Unije trebaju izraziti države članice Unije koje su članice Vijeća ICAO-a djelujući zajednički.

               (16)[U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te su države članice obavijestile da žele sudjelovati u donošenju i primjeni ove Odluke.]

                  ILI

                  [U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, te države članice ne sudjeluju u donošenju ove Odluke te ona za njih nije obvezujuća niti se na njih primjenjuje.]

                  ILI

                  [U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Ujedinjena Kraljevina ne sudjeluje u donošenju ove Odluke te ona za nju nije obvezujuća niti se na nju primjenjuje.

                  U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, Irska je (pismom od ...) obavijestila da želi sudjelovati u donošenju i primjeni ove Odluke.]

                  ILI

                  [U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, Ujedinjena Kraljevina je (pismom od ...) obavijestila da želi sudjelovati u donošenju i primjeni ove Odluke.

                  U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Irska ne sudjeluje u donošenju ove Odluke te ona za nju nije obvezujuća niti se na nju primjenjuje.]

               (17)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u Vijeću Međunarodne organizacije civilnog zrakoplovstva („ICAO”) u pogledu donošenja standarda i preporučenih praksi za podatke iz evidencije podataka o putnicima, posebno revizijom poglavlja 9. Priloga 9. („Olakšavanje”) Čikaškoj konvenciji utvrđeno je u Prilogu.

               Članak 2.

               Stajalište iz članka 1. izražavaju države članice Unije koje su članice Vijeća ICAO-a djelujući zajednički.

               Članak 3.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        ICAO, Dokument 9944 Smjernice o podacima iz evidencije podataka o putnicima, prvo izdanje – 2010.

                     (2)

                        Rezolucija Vijeća sigurnosti 2396 (2017) o prijetnjama međunarodnom miru i sigurnosti koje predstavljaju strani teroristički borci povratnici.

                     (3)

                        Direktiva (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela, SL L 119, 4.5.2016., str. 132.–149.

                     (4)

                        Za stanje provedbe Direktive o PNR-u vidjeti devetnaesto izvješće o napretku u uspostavi učinkovite i istinske sigurnosne unije (COM(2019) 353 final, 24.7.2019.).

                     (5)

                        Provedbena odluka Komisije (EU) 2017/759 оd 28. travnja 2017. o zajedničkim protokolima i formatima podataka koje zračni prijevoznici trebaju upotrebljavati pri prijenosu podataka iz evidencije podataka o putnicima (PNR) odjelima za informacije o putnicima, C/2017/2743, SL L 113, 29.4.2017., str. 48.–51.

                     (6)

                        SL L 186, 14.7.2012., str. 4.–16.

                     (7)

                        SL L 215, 11.8.2012., str. 5.–14.

                     (8)

                        Mišljenje 1/15 Suda (veliko vijeće), 26. srpnja 2017., ECLI:EU:C:2017:592.

                     (9)

                        U skladu s tom odredbom, „Komisija do 25. svibnja 2020. provodi preispitivanje svih elemenata ove Direktive”. Prema potrebi Komisija predlaže izmjene (stavak 4.).

                     (10)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točka 64.

                     (11)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (12)

                        S/RES/2396(2017) od 21. prosinca 2017.

                     (13)

                        Direktiva (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela (SL L 119, 4.5.2016., str. 132.).

                     (14)

                        SL L 186, 14.7.2012., str. 4.–16.

                     (15)

                        SL L 215, 11.8.2012., str. 5.–14.

                     (16)

                        Mišljenje 1/15 Suda (veliko vijeće), 26. srpnja 2017., ECLI:EU:C:2017:592.

                     (17)

                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

                     (18)

                        Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


               EUROPSKA KOMISIJA
            Bruxelles, 5.2.2020.
            COM(2020) 42 final
            2020/0020(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u relevantnim odborima Gospodarske komisije Ujedinjenih naroda za Europu o prijedlozima izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, o prijedlozima izmjena globalnih tehničkih pravilnika br. 3, 6 i 16, o prijedlogu izmjena Konsolidirane rezolucije R.E.5 i o prijedlogu ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP)

               OBRAZLOŽENJE

               1.PREDMET PRIJEDLOGA

               Ovo je prijedlog odluke o utvrđivanju stajališta koje treba zauzeti u ime Unije u Svjetskom forumu za usklađivanje pravilnika o vozilima Gospodarske komisije Ujedinjenih naroda za Europu (Radna skupina 29 ili WP.29) – koji je jedna od stalnih radnih skupina u institucionalnom okviru Ujedinjenih naroda – u vezi s planiranim donošenjem izmjena postojećih pravilnika UN-a (na temelju Revidiranog sporazuma iz 1958.) i globalnih tehničkih pravilnika UN-a (globalni tehnički pravilnici UN-a na temelju Usporednog sporazuma) i jedne rezolucije na temelju Revidiranog sporazuma iz 1958.

               2.KONTEKST PRIJEDLOGA

               2.1.Sporazum iz 1958. i Sporazum iz 1998.

               Cilj je Sporazuma Gospodarske komisije Ujedinjenih naroda za Europu („UNECE”) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) i Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) izraditi usklađene zahtjeve s ciljem uklanjanja tehničkih prepreka trgovini motornim vozilima među ugovornim strankama UNECE-a i osigurati da takva vozila pružaju visoku razinu sigurnosti i zaštite okoliša. Sporazumi su za EU stupili na snagu 24. ožujka 1998. odnosno 15. veljače 2000. Njihovom primjenom upravlja UNECE-ov Svjetski forum za usklađivanje pravilnika o vozilima (Radna skupina 29 ili WP.29).

               Europska unija stranka je tih sporazuma
                  1
               .

               2.2. Svjetski forum za usklađivanje pravilnika o vozilima Gospodarske komisije Ujedinjenih naroda za Europu (UNECE) – Radna skupina 29 ili WP.29

               WP.29 je jedinstven okvir za rad na globalno usklađenim pravilnicima o vozilima. To je stalna radna skupina u institucionalnom okviru Ujedinjenih naroda s posebnim mandatom i poslovnikom. Funkcionira kao globalni forum za otvorene rasprave o pravilnicima o motornim vozilima i o provedbi Revidiranog sporazuma iz 1958. i Usporednog sporazuma. Svaka zemlja članica Ujedinjenih naroda i svaka regionalna organizacija za gospodarsku integraciju koju su osnovale članice Ujedinjenih naroda može u potpunosti sudjelovati u aktivnostima WP.29 te može postati ugovorna stranka sporazumâ o vozilima čijom primjenom upravlja WP.29.

               Sastanci WP.29 UNECE-a održavaju se tri puta godišnje, u ožujku, lipnju i studenome. Na svakom se zasjedanju donose novi pravilnici UN-a, novi globalni tehnički pravilnici UN-a, izmjene postojećih pravilnika UN-a i rezolucija na temelju Revidiranog sporazuma iz 1958. i izmjene globalnih tehničkih pravilnika UN-a na temelju Usporednog sporazuma kako bi se u obzir uzeo tehnički napredak. Prije svakog sastanka WP.29 o tim se izmjenama prvo raspravlja na tehničkoj razini u specijaliziranim pomoćnim tijelima WP.29.

               Potom se održava glasanje na razini WP.29 (tj. kvalificiranom većinom ugovornih stranaka koje su prisutne i glasaju za prijedloge na temelju Revidiranog sporazuma iz 1958. te konsenzusom ugovornih stranaka koje su prisutne i glasaju za prijedloge na temelju Usporednog sporazuma).

               Stajalište koje u ime Unije treba zauzeti o novim pravilnicima i globalnim tehničkim pravilnicima i o njihovim izmjenama, dopunama i ispravcima utvrđuje se prije svakog sastanka WP.29 odlukom Vijeća na temelju članka 218. stavka 9. UFEU-a.

               2.3. Predviđeni akt WP.29

               Na svojem 180. zasjedanju, koje će se održati od 10. do 12. ožujka 2020., WP.29 može donijeti prijedloge izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, prijedloge izmjena globalnih tehničkih pravilnika br. 3, 6 i 16, prijedlog izmjena Konsolidirane rezolucije R.E.5 i prijedloge ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP).

               .

               3. STAJALIŠTE KOJE TREBA ZAUZETI U IME UNIJE

               Sustavom WP.29 poboljšava se međunarodno usklađivanje normi za vozila. Sporazum iz 1958. ima ključnu ulogu u postizanju tog cilja jer proizvođači iz EU-a mogu poslovati na temelju zajedničkog skupa homologacijskih pravilnika i pritom biti sigurni da će ugovorne stranke priznati da su proizvodi u skladu s njihovim nacionalnim zakonodavstvom. Time je, na primjer, omogućeno da se Uredbom (EZ) br. 661/2009 o općoj sigurnosti motornih vozila stavi izvan snage više od 50 direktiva EU-a i da ih se zamijeni odgovarajućim pravilnicima sastavljenima na temelju Sporazuma iz 1958.

               Sličan je pristup primijenjen u slučaju Direktive 2007/46/EZ, kojom su sustavi homologacije država članica zamijenjeni homologacijskim postupkom Unije i kojom je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici UN-a uključeni u homologacijski sustav EU-a kao zahtjevi za homologaciju tipa ili kao alternativa zakonodavstvu Unije. Od donošenja te direktive pravilnici UN-a sve se više uključuju u zakonodavstvo Unije u okviru EU homologacije tipa.

               Šest mjeseci nakon što WP.29 donese prijedloge izmjena pravilnika UN-a ili nove pravilnike UN-a i izvršni tajnik UNECE-a obavijesti ugovorne stranke o tim aktima, oni mogu konačno stupiti na snagu i mogu se prenijeti u primjenjive nacionalne pravilnike svake ugovorne stranke ako ne bude prigovora ugovornih stranaka koje čine blokirajuću manjinu. Prijenos u EU-u dovršen je nakon objave tih akata u Službenom listu EU-a.

               Stoga je potrebno definirati stajalište Unije:

               –o prijedlozima izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152;

               –o prijedlozima izmjena globalnih tehničkih pravilnika UN-a br. 3, 6 i 16;

               –o prijedlogu izmjena Konsolidirane rezolucije R.E.5;

               –o prijedlozima ovlaštenja za izradu izmjene Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP);

               koji će biti izneseni na glasanje na sastanku WP.29 koji će se održati od 10. do 12. ožujka 2020.

               Unija bi trebala podržati navedene akte jer su u potpunosti u skladu s politikom Unije o unutarnjem tržištu u pogledu automobilske industrije te su u skladu s prometnim, klimatskim i energetskim politikama Unije. Ti akti imaju vrlo pozitivan učinak na konkurentnost automobilskog sektora EU-a i međunarodnu trgovinu. Glasanjem za te akte potaknut će se tehnološki napredak, omogućiti prednosti ekonomije razmjera, spriječiti fragmentacija unutarnjeg tržišta i osigurati jednaki okolišni i sigurnosni standardi u cijeloj Uniji.

               Obraćanje vanjskim stručnjacima nije relevantno za ovaj prijedlog. Međutim, pregledat će ga Tehnički odbor za motorna vozila.

               4.PRAVNA OSNOVA

               4.1.
                     Postupovna pravna osnova

               4.1.1.
                     Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Njime su obuhvaćeni i instrumenti koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  2
               .

               4.1.2.
                     Primjena u predmetnom slučaju

               WP.29 je tijelo u kojem ugovorne stranke UNECE-a raspravljaju o provedbi Revidiranog sporazuma iz 1958. i Usporednog sporazuma.

               Akti koje je WP.29 pozvan donositi akti su koji proizvode pravne učinke.

               Pravilnici UN-a iz predviđenog akta bit će obvezujući za Uniju i mogu bitno utjecati na sadržaj zakonodavstva EU-a u području homologacije vozila. Direktivom 2007/46/EZ Europskog parlamenta i Vijeća
                  3
                homologacijski sustavi država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici doneseni na temelju Revidiranog sporazuma iz 1958. („pravilnici UN-a”) uključeni u sustav EU homologacije tipa kao zahtjevi za homologaciju tipa ili kao alternativa zakonodavstvu Unije. Od donošenja Direktive 2007/46/EZ pravilnici UN-a sve se više uključuju u zakonodavstvo Unije.

               Predviđenim aktima ne dopunjuje se i ne mijenja institucijski okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.
                     Materijalna pravna osnova

               4.2.1.
                     Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojem se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2. Primjena u predmetnom slučaju

               Glavni cilj i sadržaj predviđenog akta odnose se na usklađivanje propisa. Stoga je materijalna pravna osnova predložene odluke članak 114. UFEU-a.

               4.3.
                     Zaključak

               Pravna osnova predložene odluke trebao bi biti članak 114. UFEU-a u vezi s člankom 218. stavkom 9. UFEU-a.

               2020/0020 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u relevantnim odborima Gospodarske komisije Ujedinjenih naroda za Europu o prijedlozima izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, o prijedlozima izmjena globalnih tehničkih pravilnika br. 3, 6 i 16, o prijedlogu izmjena Konsolidirane rezolucije R.E.5 i o prijedlogu ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je Odlukom Vijeća 97/836/EZ
                  4
                pristupila Sporazumu Gospodarske komisije Ujedinjenih naroda za Europu (UNECE) o donošenju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”). Revidirani sporazum iz 1958. stupio je na snagu 24. ožujka 1998.

               (2)Odlukom Vijeća 2000/125/EZ
                  5
                Unija je pristupila Sporazumu o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”). Usporedni sporazum stupio je na snagu 15. veljače 2000.

               (3)U skladu s člankom 1. Revidiranog sporazuma iz 1958. i člankom 6. Usporednog sporazuma UNECE-ov Svjetski forum za usklađivanje pravilnika o vozilima (Radna skupina 29 ili WP.29) može donijeti, kako je primjenjivo, prijedloge izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, prijedloge izmjena globalnih tehničkih pravilnika br. 3, 6 i 16, prijedlog izmjena Konsolidirane rezolucije R.E.5 i prijedloge ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP).

               (4)Na 180. zasjedanju Svjetskog foruma, koje će se održati od 10. do 12. ožujka 2020., WP.29 planira donijeti navedene akte koji se odnose na administrativne odredbe i jedinstvene tehničke propise za homologaciju vozila na kotačima, opreme i dijelova koji mogu biti ugrađeni i/ili upotrijebljeni u vozilima na kotačima te globalne tehničke pravilnike za ta vozila, tu opremu i te dijelove.

               (5)Primjereno je utvrditi stajalište koje u ime Unije treba zauzeti u WP.29 u vezi s donošenjem prijedloga pravilnika UN-a jer će ti pravilnici UN-a biti obvezujući za Uniju te će moći presudno utjecati na sadržaj prava Unije u području homologacije vozila.

               (6)Direktivom 2007/46/EZ Europskog parlamenta i Vijeća
                  6
                homologacijski sustavi država članica zamijenjeni su homologacijskim postupkom Unije te je uspostavljen usklađeni okvir s administrativnim odredbama i općim tehničkim zahtjevima za sva nova vozila, sustave, sastavne dijelove i zasebne tehničke jedinice. Tom su direktivom pravilnici doneseni na temelju Revidiranog sporazuma iz 1958. („pravilnici UN-a”) uključeni u sustav EU homologacije tipa kao zahtjevi za homologaciju tipa ili kao alternativa zakonodavstvu Unije. Od donošenja Direktive 2007/46/EZ pravilnici UN-a sve se više uključuju u zakonodavstvo Unije.

               (7)S obzirom na iskustvo i tehnički napredak potrebno je izmijeniti ili dopuniti zahtjeve koji se odnose na određene elemente ili obilježja obuhvaćene pravilnicima UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152. Uz to je potrebno izmijeniti neke odredbe globalnih tehničkih pravilnika (GTR) br. 3, 6 i 16. Na kraju, potrebno je donijeti izmjene Konsolidirane rezolucije R.E.5, ovlaštenje za izradu izmjene Globalnog tehničkog pravilnika br. 6 i ovlaštenje za izradu novog globalnog tehničkog pravilnika o određivanju snage elektrificiranog vozila (DEVP).

               (8)WP.29 je u radnom dokumentu ECE/TRANS/WP.29/2020/25 pripremio prijedlog dopune 2. Pravilniku UN-a br. 144 (sustavi za hitne pozive u slučaju nesreće), ali taj prijedlog još nije spreman za glasanje u radnoj skupini.

               (9)WP.29 je u radnom dokumentu ECE/TRANS/WP.29/2020/2 pripremio prijedlog dopune 1. nizu izmjena 08 Pravilnika UN-a br. 9 (buka vozila na tri kotača). S obzirom na to da EU ne primjenjuje jedinstvene odredbe Pravilnika UN-a br. 9, nije potrebno utvrditi stajalište Unije o prijedlogu ECE/TRANS/WP.29/2020/2,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u WP.29 na njegovu 180. zasjedanju, koje će se održati od 10. do 12. ožujka 2020., je glasanje za prijedloge iz Priloga 1. ovoj Odluci.

               Članak 2.

               Stajalište koje treba zauzeti u ime Unije u WP.29 na njegovu 180. zasjedanju, koje će se održati od 10. do 12. ožujka 2020., je glasanje protiv prijedloga dopune 2. nizu izmjena 03 Pravilnika UN-a br. 144 (sustavi za hitne pozive u slučaju nesreće, radni dokument ECE/TRANS/WP.29/2019/25).

               Članak 3.

               Ova je Odluka upućena Komisiji.

               Sastavljeno u Bruxellesu,

                     Predsjednik

                     Za Vijeće

                     Predsjednik

                     (1)

                        Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (3)

                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

                     (4)

                        Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).

                     (5)

                        Odluka Vijeća 2000/125/EZ od 31. siječnja 2000. o sklapanju Sporazuma o utvrđivanju globalnih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima („Usporedni sporazum”) (SL L 35, 10.2.2000., str. 12.).

                     (6)

                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).

    ---documentbreak---

               EUROPSKA KOMISIJA
            Bruxelles, 5.2.2020.
            COM(2020) 42 final
            PRILOG

            ODLUCI VIJEĆA
            o stajalištu koje treba zauzeti u ime Europske unije u relevantnim odborima Gospodarske komisije Ujedinjenih naroda za Europu o prijedlozima izmjena pravilnika UN-a br. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 i 152, o prijedlozima izmjena globalnih tehničkih pravilnika br. 3, 6 i 16, o prijedlogu izmjena Konsolidirane rezolucije R.E.5 i o prijedlogu ovlaštenja za izradu izmjena Globalnog tehničkog pravilnika br. 6 i izradu novog globalnog tehničkog pravilnika o određivanju snage elektrificiranog vozila (DEVP)

               PRILOG

                        Pravilnik br.

                        Naslov točke dnevnog reda

                        Oznaka dokumenta
                           1

                        10

                        Prijedlog dopune 1. nizu izmjena 06 Pravilnika UN-a br. 10 (elektromagnetska kompatibilnost)

                        ECE/TRANS/WP.29/2020/30

                        26

                        Prijedlog niza izmjena 04 Pravilnika UN-a br. 26
                           (vanjske izbočine osobnih vozila)

                        ECE/TRANS/WP.29/2020/26

                        26

                        Prijedlog dopune 4. nizu izmjena 03 Pravilnika UN-a br. 26
                           (vanjske izbočine osobnih vozila)

                        ECE/TRANS/WP.29/2020/15

                        28

                        Prijedlog dopune 6. izvornom nizu izmjena Pravilnika UN-a br. 28 (uređaji za zvučno upozoravanje)

                        ECE/TRANS/WP.29/2020/3

                        46

                        Prijedlog dopune 7. nizu izmjena 04 Pravilnika UN-a br. 46
                           (uređaji za neizravno gledanje)

                        ECE/TRANS/WP.29/2020/16

                        46

                        Prijedlog dopune 8. nizu izmjena 04 Pravilnika UN-a br. 46
                           (uređaji za neizravno gledanje)

                        ECE/TRANS/WP.29/2020/17

                        48

                        Prijedlog novog niza izmjena 07 Pravilnika UN-a br. 48 (ugradnja uređaja za osvjetljavanje i svjetlosnu signalizaciju)

                        ECE/TRANS/WP.29/2020/36, WP.29-180-07

                        51

                        Prijedlog dopune 6. nizu izmjena 03 Pravilnika UN-a br. 51
                           (buka vozila kategorija M i N)

                        ECE/TRANS/WP.29/2020/4

                        55

                        Prijedlog niza izmjena 02 Pravilnika UN-a br. 55
                           (mehaničke spojnice)

                        ECE/TRANS/WP.29/2020/27

                        58

                        Prijedlog dopune 1. nizu izmjena 03 Pravilnika UN-a br. 58
                           (naprave za zaštitu od stražnjeg podlijetanja)

                        ECE/TRANS/WP.29/2020/19

                        59

                        Prijedlog novog niza izmjena 03 Pravilnika UN-a br. 59
                           (zamjenski sustavi za prigušivanje)

                        ECE/TRANS/WP.29/2020/7

                        62

                        Prijedlog niza izmjena 01 Pravilnika UN-a br. 62
                           (zaštita od krađe za mopede/motocikle)

                        ECE/TRANS/WP.29/2020/28

                        79

                        Prijedlog dopune 2. nizu izmjena 03 Pravilnika UN-a br. 79
                           (uređaj za upravljanje)

                        ECE/TRANS/WP.29/2020/11

                        90

                        Prijedlog dopune 5. nizu izmjena 02 Pravilnika UN-a br. 90 (zamjenski dijelovi kočnog sustava)

                        ECE/TRANS/WP.29/2020/8

                        106

                        Prijedlog dopune 18. izvornom nizu izmjena Pravilnika UN-a br. 106
                           (gume za poljoprivredna vozila)

                        ECE/TRANS/WP.29/2020/5

                        107

                        Prijedlog dopune 9. nizu izmjena 06 Pravilnika UN-a br. 107
                           (vozila kategorija M2 i M3)

                        ECE/TRANS/WP.29/2020/12

                        107

                        Prijedlog dopune 4. nizu izmjena 07 Pravilnika UN-a br. 107
                           (vozila kategorija M2 i M3)

                        ECE/TRANS/WP.29/2020/13

                        107

                        Prijedlog dopune 3. nizu izmjena 08 Pravilnika UN-a br. 107
                           (vozila kategorija M2 i M3)

                        ECE/TRANS/WP.29/2020/14

                        110

                        Prijedlog dopune 1. nizu izmjena 04 Pravilnika UN-a br. 110
                           (vozila s pogonom na SPP i UNP)

                        ECE/TRANS/WP.29/2020/20

                        110

                        Prijedlog dopune 2. nizu izmjena 04 Pravilnika UN-a br. 110
                           (vozila s pogonom na SPP i UNP)

                        ECE/TRANS/WP.29/2020/21

                        117

                        Prijedlog dopune 11. nizu izmjena 02 Pravilnika UN-a br. 117 (otpor kotrljanja guma, buka kotrljanja i prianjanje na mokroj podlozi)

                        ECE/TRANS/WP.29/2020/6

                        121

                        Prijedlog dopune 4. nizu izmjena 01 Pravilnika UN-a br. 121 (označivanje komandi, kontrolnih lampica i indikatora)

                        ECE/TRANS/WP.29/2020/22

                        122

                        Prijedlog dopune 6. Pravilniku UN-a br. 122 (sustavi za grijanje)

                        ECE/TRANS/WP.29/2020/23

                        128

                        Prijedlog dopune 10. izvornoj verziji Pravilnika UN-a br. 128

                        ECE/TRANS/WP.29/2020/31

                        144

                        Prijedlog dopune 1. Pravilniku UN-a br. 144 (sustavi za hitne pozive u slučaju nesreće)

                        ECE/TRANS/WP.29/2020/24

                        144

                        Prijedlog niza izmjena 01 Pravilnika UN-a br. 144
                           (sustavi za hitne pozive u slučaju nesreće)

                        ECE/TRANS/WP.29/2020/29

                        148

                        Prijedlog dopune 2. izvornoj verziji Pravilnika UN-a br. 148 o uređajima za svjetlosnu signalizaciju (LSD)

                        ECE/TRANS/WP.29/2020/32

                        149

                        Prijedlog dopune 2. izvornoj verziji Pravilnika UN-a br. 149 o uređajima za osvjetljavanje ceste (RID)

                        ECE/TRANS/WP.29/2020/33

                        150

                        Prijedlog dopune 2. izvornoj verziji Pravilnika UN-a br. 150 o katadiopterima (RRD)

                        ECE/TRANS/WP.29/2020/34

                        151

                        Prijedlog dopune 1. Pravilniku UN-a br. 151 (sustavi za upozoravanje vozača na objekte u mrtvom kutu)

                        ECE/TRANS/WP.29/2020/18,  WP.29-180-05

                        152

                        Prijedlog dopune 1. Pravilniku UN-a br. 152 (napredni sustavi za kočenje u nuždi za vozila kategorije M1 i N1)

                        ECE/TRANS/WP.29/2020/9

                        152

                        Prijedlog niza izmjena 01 Pravilnika UN-a br. 152 (napredni sustavi za kočenje u nuždi za vozila kategorije M1 i N1)

                        ECE/TRANS/WP.29/2020/10

                        Broj GTR-a

                        Naslov točke dnevnog reda

                        Oznaka dokumenta

                        3

                        Prijedlog izmjene 4. Globalnog tehničkog pravilnika UN-a br. 3 (kočni sustavi motocikala)

                        Prijedlog tehničkog izvješća o izmjeni 4. Globalnog tehničkog pravilnika UN-a br. 3 (kočni sustavi motocikala)

                        Ovlaštenje za izradu izmjena Globalnog tehničkog pravilnika UN-a br. 3

                        ECE/TRANS/WP.29/2020/47

                        ECE/TRANS/WP.29/2020/48

                        ECE/TRANS/WP.29/AC.3/47

                        6

                        Prijedlog izmjene 2. Globalnog tehničkog pravilnika UN-a br. 6
                           (sigurnosna stakla)

                        Prijedlog tehničkog izvješća o izmjeni 2. Globalnog tehničkog pravilnika UN-a br. 6 (sigurnosna stakla)

                        Ovlaštenje za izradu izmjena Globalnog tehničkog pravilnika UN-a br. 6

                        ECE/TRANS/WP.29/2020/43

                        ECE/TRANS/WP.29/2020/44

                        ECE/TRANS/WP.29/AC.3/52

                        6

                        Prijedlog izmjene 3. Globalnog tehničkog pravilnika UN-a br. 6
                           (sigurnosna stakla)

                        Prijedlog tehničkog izvješća o izmjeni 3. Globalnog tehničkog pravilnika UN-a br. 6 (sigurnosna stakla)

                        Ovlaštenje za izradu izmjena Globalnog tehničkog pravilnika UN-a br. 6

                        ECE/TRANS/WP.29/2020/45

                        ECE/TRANS/WP.29/2020/46

                        ECE/TRANS/WP.29/AC.3/52

                        16

                        Prijedlog izmjene 2. Globalnog tehničkog pravilnika UN-a br. 16 (gume)

                        Prijedlog tehničkog izvješća o izmjeni 2. Globalnog tehničkog pravilnika UN-a br. 16 (gume)

                        Ovlaštenje za izradu izmjena Globalnog tehničkog pravilnika UN-a br. 16

                        ECE/TRANS/WP.29/2020/41

                        ECE/TRANS/WP.29/2020/42

                        ECE/TRANS/WP.29/AC.3/48/Rev.1

                        Br. rezolucije

                        Naslov točke dnevnog reda

                        Oznaka dokumenta

                        R.E.5

                        Prijedlog izmjene 5. Konsolidirane rezolucije o zajedničkim specifikacijama kategorija izvora svjetlosti (R.E.5)

                        ECE/TRANS/WP.29/2020/37

                        Razno

                        Naslov točke dnevnog reda

                        Oznaka dokumenta

                        Ovlaštenje za izradu izmjene Globalnog tehničkog pravilnika UN-a br. 6 (sigurnosna stakla)

                        ECE/TRANS/WP.29/AC.3/55

                        Revidirano ovlaštenje za izradu novog globalnog tehničkog pravilnika UN-a o određivanju snage elektrificiranog vozila (DEVP)

                        ECE/TRANS/WP.29/AC.3/53/Rev.1

                     (1)

                        Svi dokumenti na koje se upućuje u tablici dostupni su na:
                  http://www.unece.org/trans/main/wp29/wp29wgs/wp29gen/gen2020.html